Sukladno članku 4. Uredbe o raspisivanju i provedbi javnog natječaja i internog oglasa u državnoj službi („Narodne novine“, broj: 78/17 i 89/19), a vezano uz raspisani Javni natječaj KLASA: 112-01/24-01/954, objavljen u Narodnim novinama broj 114/24 od 4. listopada 2024., za prijam u državnu službu na neodređeno vrijeme pravosudnih policajaca III. vrste u svojstvu vježbenika u Ministarstvo pravosuđa, uprave i digitalne transformacije, Upravu za zatvorski sustav i probaciju, objavljuje se

**OPIS POSLOVA RADNIH MJESTA, PODACI O PLAĆI, SADRŽAJU I NAČINU TESTIRANJA TE PRAVNI I DRUGI IZVORI ZA PRIPREMANJE KANDIDATA ZA TESTIRANJE**

**NAPOMENA:** Na službenoj web stranici Ministarstva pravosuđa, uprave i digitalne transformacije <https://mpudt.gov.hr> objavit će se mjesto i vrijeme održavanja testiranja najmanje pet dana prije održavanja testiranja.

1. **OPIS POSLOVA RADNOG MJESTA**

Pravosudni policajac – III. vrste u svojstvu vježbenika/ce

Obavlja poslove vanjskog osiguranja, unutarnjeg osiguranja, pretraga i sprovođenja niže razine složenosti i niže razine odgovornosti.

Utvrđuje prisutnost alkohola, preliminarno testira i sudjeluju pri testiranju na prisutnost droga, psihotropnih tvari i lijekova koji utječu na psihofizičke sposobnosti, primjenjuje sredstva prisile, izdaje upozorenja i naredbe, obavlja pregled i osiguranje mjesta događaja, obavlja poslove privremenog oduzimanja predmeta koji mogu predstavljati neposrednu opasnost za život ili zdravlje ljudi ili opasnost za imovinu.

Prikuplja podatke i informacije o osobama lišenim slobode, događajima i pojavama u kojima su obavljani poslovi osiguranja, kao i druge podatke koji mogu utjecati na izmjene stanja sigurnosti kaznenih tijela.

Obavlja druge poslove utvrđene Planom osiguranja i dnevnim rasporedom rada te po nalogu nadređenih.

1. **PODACI O PLAĆI**

Sukladno članku 11. Zakona o plaćama u državnoj službi i javnim službama („Narodne novine“, broj 155/23) plaća službenika i namještenika sastoji se od osnovne plaće i dodataka na osnovnu plaću utvrđenih ovim Zakonom te ostalih primitaka u skladu s ovim Zakonom i općim propisom o radu. Sukladno članku 12. stavku 2. navedenog Zakona osnovna plaća je umnožak koeficijenta za obračun plaće radnog mjesta na koje je službenik i namještenik raspoređen i osnovice za obračun plaća.

Sukladno članku 17. stavku 1. Zakona o plaćama u državnoj službi i javnim službama dodaci na osnovnu plaću su, između ostalih, dodatak za radni staž, koji iznosi 0,5% na osnovnu plaću za svaku navršenu godinu radnog staža.

Osnovica za obračun plaće državnih službenika i namještenika utvrđena je Dodatkom III. Kolektivnom ugovoru za državne službenike i namještenike („Narodne novine“, broj 128/23 ) te iznosi 947,18 eura bruto.

Koeficijent za obračun plaće radnih mjesta iz Javnog natječaja je 1,58, sukladno Tablici 2. Posebna radna mjesta u državnoj službi, koja čini sastavni dio Uredbe o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj 22/24 i 33/24).

Sukladno članku 15. Zakona o plaćama u državnoj i javnoj službi („Narodne novine“ broj 155/23) vježbenik (pripravnik) ima pravo na koeficijent za obračun plaće u visini od 90 % vrijednosti koeficijenta za obračun plaće radnog mjesta na koje je raspoređen.

1. **SADRŽAJ I NAČIN TESTIRANJA**

Provjera znanja, sposobnosti i vještina kandidata utvrđuje se putem testiranja i razgovora (intervjua) Komisije s kandidatima.

Testiranje se sastoji od pismene provjere poznavanja osnova upravnog područja za koje

je raspisan javni natječaj.

1. **PRAVNI IZVORI ZA PRIPREMANJE KANDIDATA ZA TESTIRANJE**

-  Zakon o izvršavanju kazne zatvora (Narodne novine, broj 14/21 i 155/23)

- Pravilnik o poslovima osiguranja u zatvorskom sustavu (Narodne novine, broj 16/22),

-  Pravilnik o kućnom redu u zatvorima za izvršavanje istražnog zatvora (Narodne novine, broj 8/10)

1. **PROVJERA RAZINE POSEBNE TJELESNE SPREMNOSTI**

Sa kandidatima koji zadovolje na testiranju provest će se provjera razine posebne tjelesne spremnosti.

Testovi i minimalni kriteriji provjere koje kandidat mora zadovoljiti su:

1. Sklekovi na tlu (muškarci) - minimalno 15 ponavljanja

2. Sklekovi iz upora klečećeg (žene) - minimalno 10 ponavljanja

3. Pretkloni trupom (muškarci) - minimalno 20 ponavljanja

4. Pretkloni trupom (žene) - minimalno 15 ponavljanja

5. Čučnjevi (muškarci) - minimalno 30 ponavljanja

6. Čučnjevi (žene) - minimalno 25 ponavljanja

7. Skok u dalj s mjesta (muškarci) - minimalno 180 centimetara

8. Skok u dalj s mjesta (žene) - minimalno 150 centimetara

Kandidat test mora završiti u vremenskom periodu od najviše četiri minute ukupno. U suprotnom, smatra se da isti nije zadovoljio te se isključuje iz daljnjeg postupka.